Átta dagar eru þar til HM karla í handbolta hefst í Egyptalandi. Kórónuveiran hefur þegar sett strik í reikninginn eins og við var búist.
Nikolaj Jacobsen, þjálfari ríkjandi heimsmeistara Dana í handbolta, hefur greint frá því að einn lykilmanna liðsins, Henrik Toft Hansen, sé með COVID-19 og því óvíst með þátttöku hans á mótinu. Tíu dagar eru í fyrsta leik hjá Dönum en Jacobsen segir óvíst hvenær Henrik Hansen verði klár í slaginn. Þá hefur stórstjarnan í liði heimsmeistaranna, Mikkel Hansen, greint frá því að hann sé enn að ákveða hvort hann hreinlega ætli á mótið. Hann er verulega ósáttur við að mótshaldarar hyggist hleypa áhorfendum á leikina og telur það stofna heilsu leikmanna í hættu. Nú þegar hafa þó nokkrir leikmenn ákveðið að fara ekki á mótið vegna COVID-19, líkt og lykilleikmenn í liði Svía og Þjóðverja. Þá hafa þjálfarar Tékklands greinst með veiruna, og eru í einangrun þegar stutt er í mót. Fyrsti leikur Íslands á HM er gegn Portúgal 14. janúar, og verður sá leikur sýndur beint á RÚV - en íslenska liðið þarf hins vegar fyrst að mæta Portúgölum tvisvar í undankeppni EM. Á morgun ytra, og á sunnudag hér heima, og báðir leikirnir verða í beinni útsendingu á RÚV.
Svava Rós Guðmundsdóttir, landsliðskona í fótbolta, hefur skrifað undir 18 mánaða samning við Bordeux í frönsku úrvalsdeildinni. Svava fer þangað frá Kristianstadt í Svíþjóð, þar sem hún hefur verið síðustu tvö ár undir stjórn Elísabetar Gunnarsdóttur. Bordeux er sem stendur í þriðja sæti frönsku deildarinnar.
Englandsmeistarar Liverpool töpuðu nokkuð óvænt 1-0 fyrir Southampton í ensku úrvalsdeildinni í gærkvöld. Danny Ings skoraði eina mark leiksins á annarri mínútu. Southampton er nú í sjötta sæti deildarinnar með 29 stig, en Liverpool er enn á toppnum með 33 stig, jafn mörg og Manchester United í öðru sætinu.
HM karla í handbolta hefst eftir tíu daga. Kórónuveiran setur sitt mark á undirbúning margra liða eins og við var búist.